題達磨渡蘆圖
作者：林希逸
朝代：宋

paragraphs: 白頭浪中碧眼胡，赤脚笑踏雁銜蘆。
太平寺主不知我，觀音後身誰誑渠。
是身如幻本來空，偶然游戲非神通。
當年涉海向震旦，扁舟本與商胡同。
君不見壺丘弟子御風飛，猶有所待周笑之。
又不見橫拋錫杖渡水僧，回瞻黄檗稱大乘。
此胡法器更奇在，何曾以此爲聖解。
蕭郎不悟義不留，却要時人略驚怪。
異時埋骨寄熊耳，萬里西歸提隻履。
忽從葱嶺遇宋雲，雅意依然今日是。
此圖誰筆面如活，客來却詠凌波襪。
若將底事比渠儂，老胡暗中定羞殺。